Brendan Venter was toe reg oor die BokkeToe die oud-Springboksenter en afrigter Brendan Venter ŉ paar weke gelede voor ŉ toetswedstryd in die Rugbykampioenskap voorgestel het dat wen nie die heel belangrikste is nie, maar eerder die vordering wat die Bokke sou toon, was dit baie moeilik verteerbaar. Nee, is daar gesê, dit gaan alles oor wen en basta met die res. Maar Venter was in die kol. Dit hét gegaan oor die vordering wat gemaak is voor aanstaande jaar se Wêreldbeker-toernooi in Japan: om diepte te ontwikkel en die basiese vaardighede te verbeter ‒ soos om takties beter te leer skop, hanteer, na links en regs uit te gee, om kanse te skep en benut en om die primêre funksies in die lynstane, skrums, in die los en op die verdediging reg uit te voer. Die All Blacks het (op papier) die Rugbykampioenskap baie maklik gewen. Hulle het immers met 25 ligapunte geëindig teenoor die Bokke se 15 gevolg deur Australië (9) en Argentinië (8). Ja, die All Blacks het die meeste drieë gedruk en die minste afgestaan (33 teenoor 16). Vergelyk dit met die Bokke se 21 drieë gedruk en 21 deurgelaat, Australië (16 teenoor 22) en Argentinië (18 teenoor 29). Die gaping lyk baie groot, maar wie kan die mees tevrede voel met die vertonings in Wellington toe die Bokke die All Blacks met 34-32 geklop het (maar eintlik moes verloor het) en toe op Loftus Versfeld toe die All Blacks die Bokke met 32-20 geklop het (maar eintlik moes verloor het)? Gaan kyk maar na die individuele spelers se statistiek. Pieter-Steph du Toit het die meeste suksesvolle duikslae in die reeks uitgevoer, gevolg deur David Pocock (72) en dan Siya Kolisi en Sam Whitelock (albei 67). Eben Etzebeth het die meeste besit in die lynstane gewen (28) gevolg deur die Argentyn Javier Ortega Desio (23) en dan Kieran Read (21). Kyk maar hoe die vaardighede van Willie le Roux en Faf de Klerk verbeter het. Gaan kyk maar hoe Aphiwe Dyantyi afgerond het. Ná die verloorslae teen die Wallabies en Poemas was daar vraagtekens oor van die Bokke se selfvertroue en vermoë. Ook oor Handré Pollard, die regte senterkombinasie, ŉ plaasvervangersbank wat die nodige impak kan maak. Maar watter span het in die reeks die meeste vordering getoon? Watter span het die All Blacks twee keer in toom gehou? Die Bokke het nog niks gewen nie (behalwe die reeks in Junie teen Engeland). Hulle het drie van hul ses wedstryde in die Rugbykampioenskap verloor. En ja, hulle is dalk nog te wisselvallig, daar is ŉ gebrek aan diepte. Maar die heel belangrikste is dat daar wel vordering gemaak is.